ออมสินเล็งไกล่เกลี่ย ตำรวจถูกฟ้องร้องหนี้
ออมสิน ยันไม่ต้องออกมาตรการพักหนี้ตำรวจ เตรียมไกล่เกลี่ยรายที่ถูกฟ้องก่อนดำเนินคดี
12 ส.ค. 2558

ออมสิน ยันไม่ต้องออกมาตรการพักหนี้ตำรวจ เตรียมไกล่เกลี่ยรายที่ถูกฟ้องก่อนดำเนินคดี
นายชาติชาย พยุหนาวีชัย ผู้อำนวยการธนาคารออมสิน เปิดเผยถึงหนี้ของข้าราชการตำรวจว่า ธนาคารยังไม่จำเป็นต้องออกมาตรการพักหนี้ให้ข้าราชการตำรวจ เพราะหลังจากการตรวจสอบแล้ว พบว่าตำรวจมีหนี้อยู่กับธนาคารออมสินเพียง 7.4 หมื่นราย คิดเป็นมูลหนี้ราว 5 หมื่นล้านบาท ซึ่งในส่วนนี้พบว่ามีหนี้เสีย หรือเอ็นพีแอล เพียง 3-4% และมีลูกหนี้ที่ต้องฟ้องร้องดำเนินคดีตามกฎหมายเพียง 113 ราย คิดเป็นมูลหนี้ 220 ล้านบาทเท่านั้น
“หนี้ในกลุ่มที่มีการฟ้องร้อง ธนาคารพร้อมที่จะให้ลูกหนี้ตำรวจเข้ามาเจรจาไกล่เกลี่ยร่วมกับเจ้าพนักงานพิทักษ์ทรัพย์ในชั้นศาล จึงเชื่อว่าลูกหนี้ที่ถูกดำเนินคดีจริงๆ จะมีจำนวนต่ำกว่า 113 ราย อย่างแน่นอน” นายชาติชาย กล่าว
นอกจากนี้ พบว่ามีลูกหนี้ตำรวจที่มีปัญหาผ่อนชำระหนี้กับธนาคาร ส่วนหนึ่งอยู่ในกระบวนการการเจรจาปรับโครงสร้างหนี้อยู่แล้ว จำนวนประมาณ 3,000-4,000 ราย และที่เหลืออยู่ในขั้นตอนติดตามทวงถามหนี้
อย่างไรก็ตาม ยืนยันว่าปัญหาที่เกิดขึ้นไม่น่ากังวล เพราะจำนวนตำรวจที่เป็นหนี้กับธนาคารออมสินมีน้อยเมื่อเทียบกับการปล่อยสินเชื่อรายย่อย ฉะนั้นธนาคารจึงไม่จำเป็นต้องออกมาตรการช่วยเหลือสำหรับลูกหนี้ตำรวจเหมือนกับที่มีมาตรการช่วยเหลือลูกหนี้ที่เป็นครู และธนาคารปล่อยกู้ในอัตราดอกเบี้ยต่ำเฉลี่ยประมาณ 5-7% อยู่แล้ว
สำหรับนโยบายการปล่อยสินเชื่อตำรวจหลังจากนี้ นายชาติชาย กล่าวว่า จะดูจากความสามารถในการผ่อนชำระหนี้เป็นหลัก และจะประสานกับทางสหกรณ์ออมทรัพย์ตำรวจเพื่อตรวจสอบข้อมูลลูกหนี้ประกอบ เพื่อพิจารณาความสามารถในการผ่อนชำระหนี้ของลูกหนี้ตำรวจด้วย
ก่อนหน้านี้ มีข่าวว่าเจ้าหน้าที่ตำรวจชั้นผู้น้อยในหลายพื้นที่ประสบปัญหาหนี้สินถูกสถาบันการเงินฟ้องร้อง หลายรายต้องคำพิพากษาเป็นบุคคลล้มละลาย ต้องออกจากราชการตามระเบียบ